****

**PRISPEVEK ZA MATERIALNE STROŠKE OSNOVNEGA GLASBENEGA IZOBRAŽEVANJA**

**ZA ŠOLSKO LETO 2018/2019**

V skladu s 83. členom Zakona o organizaciji in financiranju vzgoje in izobraževanja javna glasbena šola določi prispevek za materialne stroške osnovnega glasbenega izobraževanja, za katere lokalna skupnost ne zagotavlja sredstev. Višino prispevkov določi šola v soglasju s šolsko upravo.

Starši se z vpisom otroka v glasbeno šolo obvežejo, da bodo redno in sproti izpolnjevali vse finančne obveznosti. S pomočjo prispevka staršev šola krije del materialnih stroškov, ki nastajajo med šolskim letom. Plačevanje prispevka je pogoj za obiskovanje izobraževanja v glasbeni šoli. Za plačilo prispevkov ter drugih stroškov sta odgovorna oba starša oziroma skrbniki v skladu s predpisi.

Svet šole je po korespondenčni seji dne 3. 4. 2018 s sklepom potrdil **višine letnega prispevka staršev za kritje materialnih stroškov osnovnega glasbenega izobraževanja v Glasbeni šoli Ljubljana Moste - Polje za šolsko leto 2018/2019**. Višina prispevka za kritje materialnih stroškov in drugih stroškov je nespremenjena že od 1. 11. 2008 dalje, in znaša:

|  |  |
| --- | --- |
| * Individualni/skupinski pouk instrumenta, komorna igra
 | 330,50 EUR |
| * pouk nauka o glasbi (brez instrumenta)
 | 191,00 EUR |
| * pouk predšolske glasbene vzgoje/glasbene pripravnice
 | 183,60 EUR |
| * izposojnina instrumenta
 | 91,80 EUR |
| * izposojnina zavite glave flavte
 | 45,90 EUR |
| * administrativni stroški vpisnega postopka
 | 16,00 EUR |

**Prispevek za kritje materialnih stroškov** **pouka** se razdeli na 9 (devet) zaporednih mesečnih obrokov, od septembra 2018 do vključno maja 2019 **oziroma** se lahko poravna naenkrat v celoti v septembru 2018. Prispevek staršev za materialne stroške so starši dolžni poravnati v celoti ne glede na odsotnost učenca od pouka.

**Administrativni stroški vpisnega postopka** se poravnajo ob vpisu v novo šolsko leto v mesecu juniju 2018.

Višino prispevka za materialne stroške osnovnega glasbenega izobraževanja lahko svet šole ob upoštevanju materialnega stanja šole vsako šolsko leto spremeni. O višini prispevka šola odloči najkasneje do začetka šolskega leta in o tem obvesti starše preko šolske spletne strani in oglasne deske. V primeru sprememb v načinu financiranja naše dejavnosti si šola pridržuje pravico do uskladitve višine prispevka.

V skladu s 3. odstavkom 27. člena Zakona o glasbenih šolah (Ur. l. RS, št. 81/06) je učenec izključen iz glasbene šole, če ne plačuje prispevka, ki ga za poravnavanje materialnih stroškov določi svet šole. Z izpisom zaradi izključitve učenca starši niso razbremenjeni obveznosti do plačila prispevka za kritje materialnih stroškov do konca meseca, v katerem je bil učenec izključen.

Ob izpisu med šolskim letom so starši dolžni poravnati prispevek za materialne stroške za mesec, v katerem se je učenec izpisal in izpolniti morebitne druge obveznosti do šole.

**MOŽNOSTI PREJEMANJA IN PORAVNAVANJA RAČUNOV**

Račune šola pošilja na naslov staršev/skrbnikov oziroma polnoletnih učencev (v nadaljevanju starši). Račun se lahko pošlje po navadni pošti, po elektronski pošti na elektronski naslov ali kot e-račun v e-banko plačnika.

V primeru, da se starši odločijo za prejemanje e-računov to uredijo v svoji matični banki. Šola po obvestilu banke pošlje e-račun v poštni predal e-banke starša, kjer ga starši prevzamejo in kasneje tudi poravnajo. Starši med izdajatelji e-računov izberejo Glasbeno šolo Ljubljana Moste – Polje ter vpišejo sklicno številko, ki jo določi šola.

Račune lahko starši poravnajo na poštnem ali bančnem okencu, preko e-banke oziroma preko direktne obremenitve (trajnika).

V primeru, da se starši odločijo za poravnavanje računov preko direktne obremenitve, to šoli sporočijo na posebnem obrazcu Soglasje SEPA-SDD. Obrazcu je potrebno priložiti fotokopijo osebnega dokumenta in bančne kartice, iz katere je razvidna številka osebnega računa. Ves nadaljnji postopek izpelje šola. Banka denarna sredstva odtegne z bančnega računa starša 18. v mesecu.

**POPUSTI**

* V primeru, ko glasbeno šolo obiskuje **več otrok iz iste družine**, plača prvi otrok 100 %, drugi 75 %, tretji 50 %, četrti 25 % prispevka, vsak naslednji otrok je oproščen plačila prispevka za materialne stroške v celoti.
* V primeru, ko se starši odločijo za plačevanje računov preko **direktne obremenitve** ali **e-banke,** se jim prizna **dodatni 3 % popust.** Starši se obvezujejo, da bodo v primeru, ko banka ne bo mogla izvesti plačila, zapadli znesek poravnali sami. Če se direktna obremenitev trikrat (3-krat) zapored ne izvrši, si šola pridržuje pravico do prekinitve soglasja za direktno obremenitev. Šola staršu tudi ukine dodatni 3 % popust.
* V primeru, ko se starši odločijo, da bodo letni znesek prispevka za kritje materialnih stroškov plačali **naenkrat v celoti v mesecu septembru**, se jim prizna **dodatni 5 % popust**.

Popusti se obračunavajo po vrstnem redu prvega vpisa otrok v glasbeno šolo in se med seboj ne seštevajo.

**UČBENIKI OZIROMA DELOVNI ZVEZKI ZA PREDŠOLSKO GLASBENO VZGOJO, GLASBENO PRIPRAVNICO, NAUK O GLASBI IN SOLFEGGIO**

Učbeniki oziroma delovni zvezki za predšolsko glasbeno vzgojo, glasbeno pripravnico, nauk o glasbi in solfeggio se plačajo v mesecu oktobru na podlagi prejetega računa.

**IZPOSOJA ŠOLSKIH INSTRUMENTOV**

Predpogoj za uspešno napredovanje učenca pri pouku instrumenta je razpolaganje s **primernim instrumentom.** Pred nakupom se o ustreznosti instrumenta posvetujte z učiteljem instrumenta v glasbeni šoli.

Glasbena šola omogoča učencem glasbene šole za potrebe vzgojno-izobraževalnega procesa izposojo nekaterih šolskih instrumentov. Učenci si instrument glede na razpoložljivo število in vrsto instrumentov lahko izposodijo. Ob izposoji starši podpišejo interni dokument - reverz, s katerim se zavezujejo, da bodo za instrument skrbeli po načelu dobrega gospodarja. Reverz velja do vrnitve instrumenta. Šolski instrumenti (z izjemo godal) se izposojajo učencem do zaključka 1. razreda. Stroške popravil instrumenta, ki so posledica neprimernega ravnanja z instrumentom, nosijo starši sami*.*

**Izposojnina instrumentov** se razdeli na 8 (osem) zaporednih mesečnih obrokov, od oktobra 2018 do vključno maja 2019 oziroma se lahko poravna naenkrat v celoti v oktobru 2018.

Na podlagi sklepa sveta šole z dne 24. 9. 2014 plačajo izposojnino za instrument tudi učenci, ki vadijo na šolski instrument v prostorih šole.

**IZPOSOJA GRADIVA V ŠOLSKI NOTNI KNJIŽNICI**

Šola spodbuja učence k obisku šolske notne knjižnice, kjer si učenci šole lahko izposodijo instruktivno notno gradivo in druge zapise glasbe. Izposoja gradiva je brezplačna, vendar časovno omejena na največ tri tedne. Po tem času je učenec dolžan vrniti nepoškodovano gradivo.

V primeru izgube ali uničenja izposojenega gradiva se učencu zaračuna odškodnina v protivrednosti novega gradiva.

**IZPITI UČENCEV, KI NISO VPISANI V GLASBENO ŠOLO**

V javni glasbeni šoli lahko opravljajo izpit iz instrumenta, petja, nauka o glasbi in solfeggia tudi učenci, ki niso vpisani v glasbeno šolo. Za pridobitev spričevala morajo opraviti izpite iz vseh predmetov posameznega razreda. Učenec se mora prijaviti k izpitu najmanj 14 dni pred izpitnim rokom, odjaviti pa vsaj 3 dni pred opravljanjem izpita. V prijavnici mora biti navedena izpitna snov in druga predelana snov, ki je določena z učnim načrtom. Izpitna komisija lahko določi, da učenec na izpitu izvaja tudi del snovi, ki sicer ni prijavljena kot izpitna snov, je pa v prijavnici k izpitu navedena kot druga predelana snov, določena z učnim načrtom. Pred opravljanjem izpita mora učenec poravnati stroške izpita, ki jih določi svet šole.

Višina stroškov izpita:

* + za instrument/petje **ali** nauk o glasbi/solfeggio znaša 41,73 EUR,
	+ za instrument/petje **in** nauk o glasbi/solfeggio znaša 62,59 EUR.

**ZAMUDE PRI PLAČILU**

V primeru zamude pri plačilu računov šola starše telefonsko ali pisno opomni. V kolikor to ni dovolj, šola pristopi k izterjavi dolga po sodni poti.

Postopek izterjave:

* + dva neplačana računa: šola pošlje pisni ali telefonski opomin staršem,
	+ trije neplačani računi: šola pošlje staršem opomin pred izvršbo,
	+ štirje neplačani računi: šola vloži izvršbo pri pristojnem sodišču v Ljubljani,
	+ neuspešno zaključena izvršba: izključitev učenca iz šole.

Za dodatne informacije se lahko obrnete na elektronski naslov šole: **info@gsmostepolje.si****.**

Ljubljana, marec 2018 Mojca Tratar, prof.

Ravnateljica